KIRJALLINEN KYSYMYS E-1076/98 komissiolle esittäjä(t): Wilfried Telkämper (V) (6. huhtikuuta 1998)

Aihe: ECHO:n ja valtiosta riippumattomien järjestöjen yhteistyö

Tilintarkastustuomioistuin on kritisoinut ECHO:a koskevassa erityiskertomuksessaan sitä, että kolmasosa ECHO:n varoista on osoitettu ranskalaisille humanitaarisille valtiosta riippumattomille järjestöille.

Tästä nousee epäilys, ettei varojen jakamisen ehtona ole järjestön toimintakyky vaan sen tunnettuus ECHO:n virkamiesten keskuudessa. Sen varmistamiseksi, että ECHO tuntee tärkeimmät eurooppalaiset valtiosta riippumattomat järjestöt, eikä vain muutamia joistakin jäsenvaltiosta, on tärkeää, että ECHO:ssa työskentelevät ja tärkeisiin poliittisiin päätöksiin osallistuvat virkamiehet ovat kaikista jäsenvaltioista. Voiko komissio ilmoittaa, kuinka monta virkamiestä on otettu A-ura-alueella ECHO:on ja mistä jäsenvaltioista? Mihin toimenpiteisiin komissio on ryhtynyt monipuolistaakseen A-ura-alueen henkilöstörakennetta?

Humanitaarisen avustustoimen onnistumiselle on tärkeää, että osallistuvilla eurooppalaisilla valtiosta riippumattomilla järjestöillä on hyvät tiedot katastrofi- tai kriisialueesta ja että niillä on kontakteja paikan päällä ja kumppanuusjärjestöjä kyseisessä maassa. Miten komissio selittää sen, että yhä useammin valtiosta riippumattomat järjestöt, jotka eivät täytä näitä ehtoja, toimeenpanevat ECHO:n apua ja niiden organisaatioiden hanke-ehdotukset, joilla on kumppanuusjärjestöjä kyseisessä maassa, hylätään?

Pienemmillä valtiosta riippumattomilla järjestöillä on hyvin arvokasta asiantuntemusta. Koska niiden rahoitusvarat ovat hyvin pienet, ne joutuvat turvautumaan siihen, että ECHO maksaa mahdollisimman pian niiden maksut. Mitä ECHO tekee pienten järjestöjen asiantuntemuksen hyödyntämiseksi?

Komission jäsenen Emma Boninon komission puolesta antama vastaus (14. toukokuuta 1998)

Komissio toimittaa arvoisalle parlamentin jäsenelle ja parlamentin pääsihteeristölle taulukon, joka on otettu komission henkilöstölle tarkoitetusta tilastotiedotteesta. Taulukosta käy ilmi eri jäsenvaltioista tulevien virkamiesten jakauma komission yksiköissä. Komissio pyrkii edistämään kansallisuuksien tasaista jakautumista yksiköissään henkilöstön palvelukseen ottamisen ja yksiköstä toiseen siirtymisen yhteydessä. Jakaumaa on kuitenkin arvioitava kokonaisuutena eikä yhden komission yksikön perusteella.

Komissio yhtyy arvoisan parlamentin jäsenen mielipiteeseen siitä, että on suosittava kansalaisjärjestöjä, joilla on kokemusta kentältä tai kumppaneita siellä. Humanitaarisesta avusta 20 päivänä kesäkuuta 1996 annetussa neuvoston asetuksessa (EY) N:o 1257/96 ((EYVL L 163, 2.7.1996. )) säädetäänkin, että yksi perusteista, jotka on otettava huomioon määritettäessä valtiosta riippumattoman järjestön mahdollisuuksia saada rahoitusta, on sen kyky ja valmius kehittää yhteistyötä kyseisten maiden humanitaarisen toiminnan harjoittajien ja paikallisyhteisöjen kanssa. Huomioon otetaan myös aiempi kokemus maassa, jota kyseinen humanitaarinen toimi koskee. Komissio soveltaa näitä perusteita valitessaan valtiosta riippumattomia järjestöjä ja hankkeita, jos se on mahdollista.

Jos paikallinen infrastruktuuri osoittautuu riittämättömäksi hoitamaan luonnonmullistusten tai konfliktien jälkeistä tilannetta, valtiosta riippumattomien järjestöjen valinnassa noudatetaan muita perusteita. Nämä perusteet ovat niiden tekniset ja logistiset kyvyt sekä valmius toimittaa apua nopeasti sitä tarvitseville.

Komissio on täysin tietoinen pienten kansalaisjärjestöjen antamasta lisäarvosta sekä niiden joskus kohtaamista taloudellisista rajoitteista. Komissio onkin määrännyt uudessa kumppanuutta koskevassa puitesopimuksessa, että valtiosta riippumattomille järjestöille voidaan antaa ennakkona 80 prosenttia hankkeen kustannuksista. Tämän toimenpiteen avulla pitäisi voida kehittää yhteistyötä pienten valtiosta riippumattomien järjestöjen kanssa.